Ahmed Bouchikhi

Ahmed Bouchikhi (1943–1973) var en marokkansk statsborger, opprinnelig fra Algerie, som arbeidet som kelner på Lillehammer i Norge. Han ble drept av israelske agenter som trodde Bouchikhi var en palestinsk terrorleder, den såkalte Lillehammer-saken. 

 Bakgrunn 
Bouchiki ble født 13. april 1943 i Hennaya, Fransk Algerie. Han flyttet fire år gammel til Marseille i Frankrike, sammen med foreldrene. 17 år gammel deltok han i Algeries frigjøringskrig mot Frankrike. Han kom til Norge første gang i 1965 med algerisk pass. Året etter kom han til Norge med marokkansk pass og bodde deretter i landet.

Bouchikhis bror, Chico Bouchikhi er kjent som medgrunnlegger av pop-gruppen Gipsy Kings.

 Drept på Lillehammer 
Den 21. juli 1973 ble han skutt og drept av israelske etterretningsagenter fra Mossad på åpen gate på Lillehammer. Israelerne trodde han egentlig var Ali Hassan Salameh, operasjonssjef og etterretningssjef i Fatah – og som angivelig hadde en forbindelse til planleggingen av München-massakren i 1972. Drapet på Bouchikhi ble kjent som Lillehammer-saken, og seks israelere ble arrestert og fem av dem dømt for drapet.Lillehammer-saken, NOU 2000:6, sammendrag Justis- og beredskapsdepartementet, hentt 22. august 2012 Agenten Dan Ærbel fortalte til NRK at de visste at de drepte feil mann. 

Bouchikhi var gift med en norsk kvinne, og etterlot seg en sønn og en datter. Han ble gravlagt i Marokko.

22 år senere, i 1996, betalte Israel erstatning til de etterlatte, men påtok seg ikke ansvar for drapet.The New York Times: «World News Briefs;Israelis to Compensate Family of Slain Waiter» besøkt 20. januar 2009

Chico Bouchikhi har etter drapet på broren engasjert seg i fredsarbeid blant annet i Midtøsten og blitt utnevnt til UNESCO special envoy for peace.CHICO BOUCHIKHI NAMED UNESCO SPECIAL ENVOY FOR PEACE Unesco.org, hentet 22. august 2012 Ved feiringen av Oslo-avtalen spilte Chico for og hilste på Yassir Arafat og Shimon Peres. Peres, Arafat og arrangørene visste ikke at Bouchikis bror var et offer i striden mellom Israel og palestinerne.Aftenposten, 7. januar 1996, s. 4. Chico har argumentert mot boikott av Israel og mener det ikke er produktivt.

 Referanser 

Kategori:Marokkanere
Kategori:Norske drapsofre
Kategori:Terrorofre
Kategori:Personer drept i attentat
Kategori:Personer fra provinsen Tlemcen